UBERA ARANZETA (EH Bildu, 2018-02-16):
Mahaiburu andrea, Urkullu jauna, Erkoreka jauna, guztioi egun on.
Gaurkoan, Erkoreka jauna ziur nago bat egingo dugula, bai, ezta? Atzo lortutako akordioaren ildoan, pentsatzen dut, gaur zuek eta guk lortu genezakeen akordioa historikoa izan daitekeela autogobernuaren defentsan.
Historikoa diot, 2000. urtean Jaurlaritzak sindikatu guztiekin lorturiko akordioa iruditzen zaigu historikoa izan zela eta horren defentsa egitea dagokigula.
Historikoa diot, ez bakarrik 35 orduko lanaldia jarri zelako, baizik eta bertan ELA, LAB, Comisiones, UGT, sindikatu guztiekin akordio zabal bat lortu zelako, garai hauetan oso urriak diren akordioak, azken aldi honetan akordioak lortzea ez baitago erraza.
Eta iruditzen zaigu, nahiz eta akordio puntualak eta partzialagoak lortzen diren, eta beno, 2000. urtetik 2010. urtean ere izan genuen beste akordio bat, baina, utziko didazu zure baimenarekin esaten, bete ez den akordio bat.
Beraz, pentsatzen dugu, justu bakarrik horregatik, merezi duela ahalegin bat egitea eta Gorenaren epaia ezagutu genuenetik, zerorrek eta baita ere zure Saileko sailburuordea den Zearreta jaunak komunikabideetan egindako adierazpenak ikusita, ba, bueno, badirudi hor aukerak egon daitezkeela zerbait egiteko eta akordio bat lortzeko.
Hasteko, galdera bat hausnartzeko, bere langileak antolatu ere ezin dituen administrazio batek, gobernu batek badu autogobernurik?
Edo beste era batetara esanda, zein gobernu mota izan daiteke, bere administrazioa, langileak ere, antolatu ere ezin dituena. Gobernu bat izan daiteke antolakuntza ahalmenik gabe?
Gernikako Estatutua indarrean dago, beno, Espainiako Gobernuak berdin zaio Gernikako Estatutua, bere legediak ere ez ditu onartzen, ad hoc aldatzen ditu, Espainian ez dago botere desberdintasunik, hau da, botereen separazioen errespeturik.
Beraz, beno, normalean krisiaren aitzakiapean legeak, indarrean dauden araudiak ez ditu errespetatzen, baina baita legalitatea bera ere erabiltzen du.
Beraz, hor bi aukera ditugu: bata, demokrazia defendatu eta demokrazia defendatzearekin, herritar guztien eskubideak defendatu; edo bestetik, Espainiarenpean kokatu.
Eta ziur nago, Erkoreka jauna, erkidegoan dagokigun antolakuntza ahalmenari buruz hor ados gaudela eta elkarrekin bide bat egin dezakegula, bai behintzat dagokigun ahalmenari dagokionean.
Gero, ziur nagoen bezala, ez nola antolatu behar dugun eta antolakuntza ereduaren inguruan, hor desberdintasunak ditugula eta hor eztabaidak izango ditugula, baina eztabaida hori geroko utziko dut.
Eta pentsatzen dugu lehentasuna izan beharko litzatekeela, ados gauden horretan, bide bat aurkitzea, era bat aurkitzea adostasuna bilatzeko.
Eta zertan ari garen hobeto ulertzeko, ari gara Espainiako Gobernuak azken urteotan abian jarri duen deszentralizazio sakonaz.
Zuk zerorrek ere aipatu zenuen Espainiako Gobernuak urraketa, 35 orduko lanaldiaren urraketarekin Gernikako Estatutuaren 10. eta 21. artikuluak...
...35 orduko lanaldiaren urraketarekin, Gernikako Estatutuaren 10. eta 21. artikuluak urratzen dituela baina 2012. urtetik urraketak etengabeak izan dira, ditxosozko gastu muga eta aurrekontuen estabilitatearen legearen aitzakiapean.
Ari gara ere sektore publikoa langile publikoak antolatzeko ahalmenaz. 70.000 langilez. Erraz esaten da. Ari gara ere lan harremanen markoaz eta hori definitzeko negoziazio kolektiboaz ari gara.
Zuen kidetariko batek prentsan idazten zuen  - eta horretarako bere artikuluan gainera datu ofizialak hartzen zituen, Lan Harremanen Euskal Kontseiluak emandako datu ofizialetan zentratzen zen -  eta berak esaten zuen dagoeneko hemengo langileak, langile gehiago ditugu Espainiako hitzarmenak oinarri dituztenak, hemengo lan hitzarmenak dituztenak baino. Kontuak ateratzeko ze egoeratan ari garen aritzen eta eboluzioa norantza doan, ez?
Beraz, azken urteotan Espainiako Gobernuari hainbeste utzi zaio eskua sartzen, dagoeneko inolako konplexurik gabe  - konplexu guztiak galdu ditu -  eta txikikeria gutxirekin ibiltzen dela Espainiako Gobernua finean, sakonean dagoena delako Espainia banaezina sendotu eta sustatzearena.
Logikoa da, ez? Logikoa da Gernikako Estatutua bete ez duen eta bost axola zaion Espainiako Gobernuaren aldetik. Baina gure aldetik? Hori permititu behar dugu? Jaurlaritzaren aldetik orain arte izandako jarrerak lagundu du gure autogobernuaren defentsan? Alegia, lagundu du gure eskuduntzekin, ahalmenekin, etengabeko negoziazioan aritzea? Hausnarketarako uzten dizut, Erkoreka jauna.
Kontua da orain Epaitegi Gorenak harturiko beste erabaki politiko baten ondorioz, ez dagoelako botere banaketarik, daukagun autogobernu apurra, daukagun burujabetza apurra, gure funtzio publikoa, negoziazio kolektiboa, lan harremanen oinarriak kolokan jartzen dituela.
Oraindik ere nahiko areagotua baldin badago prekarietatea, sistema publikoaren ahultzea eta sekularizazioa, ba orain hemendik aurrera gerta daitekeena drama bat izan daiteke, baldin eta ez baldin badugu defenditzen 35 orduko lanaldia.
Gorena den epaiak borroka sozial handiaren ondorioz, enpleguaren sorreran eta banaketan sakontzen zuen akordioa, lorpen handia izan zen akordioa, kolokan jartzen du.
Eta horrek enpleguaren galera ekarriko du, milaka postu galdu daitezke, abar, eta abar, eta abar.
Konparaketa bat egiten baldin badugu, Eusko Jaurlaritzak erabaki zentroaren deslokalizazioa sufritu duen enpresen egoera berean aurkitzen da momentu honetan. Erabakiak beste nonbaiten hartzen diren enpresa bilakatzear dago Jaurlaritza. Arcelor, General Electric eta Siemens enpresen antzera. Jaurlaritzaren kasuan, noski, erabakiak hartuko lirateke Espainiako Gobernuan.
Beraz, iruditzen zaigu egoera nahiko larria dela. Beraz, guzti hori ikusita eta Estatu espainiarra ematen ari den deslokalizazio basatia ikusita, zerbait egin beharko dugu, ezta Erkoreka jauna?
Pentsatzen dugu ahalegin bat merezi beharko lukeela gurea den antolakuntza ahalmena, gure eskuduntzak, gure autogobernua defendatzeko.
Beraz, jakin nahiko genukeena da Jaurlaritzak zein urrats emango dituen gure eskuduntzak bermatuz 35 ordutako lanaldia mantentzeko?
Eskerrik asko.